**WATU WENYE ULEMAVU WA NGOZI: KENYA IKO MBIONI KUONGOZA UKANDA**

GENEVA/NAIROBI (Septemba 17, 2018) - Taifa la Kenya limefanikiwa pakubwa katika kuzuia mashambulio dhidi ya watu wenye ulemavu wa ngozi na kubaguliwa kwao kwenye sekta ya afya.  Hata hivyo, Kenya inapaswa kujitahidi zaidi katika maeneo mengine kama vile ufikiaji wa haki, Mtaalamu wa Umoja wa Mataifa amesema.

Wakati akiwasilisha [ripoti](https://www.ohchr.org/Documents/Issues/Albinism/PreliminaryfindingsKenya_Swahili.docx) baada ya kukamilisha ziara yake nchini Kenya, Mtaalamu Huru wa Umoja wa Mataifa kuhusu haki za binadamu za watu wenye ulemavu wa ngozi, Ikponwosa Ero, alisifia mafanikio ya kipekee ya Kenya huku akisema kuwa taifa hili liko tayari kuongoza ukanda huu katika suala hili.

“Mafanikio ya Kenya ni pamoja na kuwepo kwa kifungu kikubwa cha bajeti ili kutekeleza mipango maalum kwa ajili ya watu wenye ulemavu wa ngozi ambao, kwa muda mrefu, wameachwa nyuma katika sekta muhimu za afya na elimu na pia kushambuliwa kutokana na imani za kishirikina na usalama wao kuhatarishwa,” akasema.

“Hata hivyo, bado kuna mengi ya kufanya kama vile kufikia haki na kutoa fidia za kisheria kwa walioathiriwa na mashambulizi pamoja na kuanzisha miradi ya kijamii na kiuchumi kwa walioathiriwa na familia zao ili kuauni maisha yao,” mtaalamu akaongezea.

“ Pana haja pia ya kuwa na mipango ya kulinda maeneo ya mipakani kama vile kaunti za Migori na Taita Taveta, ambapo hofu za mashambulizi bado ni kubwa.

“Ni muhimu kuwa na kampeni kubwa za uhamasishaji nchini, hasa miongoni mwa jamii za mashambani ili kuhakikisha hali zinazosababisha mashambulizi zinakomeshwa,” Bi. Ero akasema.

“Kuna haja ya kuwa na mipango inayofaa kwa ajili ya watu wenye ulemavu wa ngozi. Hasa, utoaji wa vifaa vya kuwasaidia wale wenye ulemavu wa kuona. Utoaji wa vifaa hivi utasaidia kuondoa vizuizi vya elimu na upataji wa ajira za ndani mwa majengo. Ni shida kwa watu wenye hali hii kufikia hospitali zinazotoa mafuta ya kujikinga dhidi ya miale ya jua kwa sababu ya umasikini na umbali.

“Ninaipongeza serikali kwa ajili ya mipango yake ya kuondoa vizuizi hivi, hasa utoaji wa vifaa vya kuona na ninaihimiza sana kutengeneza mafuta ya kujikinga dhidi ya miale ya jua humu nchini ili kuwarahisishia watu wenye ulemavu wa ngozi kuyafikia na pia kuwaajiri,” Mtaalamu alitia mkazo.

“Isitoshe, ninahimiza Kenya kuandaa mpango wa kitaifa wa utekelezaji, japo mfupi lakini madhubuti, uliofungamana na mpango wa utekelezaji wa kikanda, ili kumaliza mahambulizi na ukiukaji wa haki za watu wenye ulemavu kama ilivyopendekezwa na Kamisheni ya Afrika ya Haki za Binadamu na Watu.

“Malengo ya Maendeleo Endelevu ya Umoja wa Mataifa yana kauli muhimu ya kutomuacha yeyote nyuma, kwa kuanza na wale ambao wako nyuma zaidi. Ninaamini nchi ya Kenya inatekeleza kanuni hii. Huku ikiboresha na ikiimarisha mkondo iliochukua, nchi hii itaonyesha ulimwengu mipango bora zaidi ya kutoa huduma kwa watu waliowekwa pembezoni,” Bi. Ero akasema.

Mtaalamu Huru atawasilisha ripoti kamili kuhusu safari yake kwa Baraza la  Haki za Binadamu la Umoja wa Mataifa mnamo Mechi 2019.

MWISHO

*Bi. Ikponwosa Ero (Nigeria) aliteuliwa mnamo Juni 2015 na Baraza la Haki za Binadamu kama Mtaalamu Huru wa Umoja wa Mataifa kuhusu haki za watu wenye ulemavu wa ngozi.*

*Huku akipewa shime na yale aliyoyapitia kama mtu mwenye ulemavu wa ngozi, Bi. Ero amekuwa akihusika katika utafiti, uundaji sera na utekelezaji wa haki za binadamu zinazohusu watu wenye ulemavu wa ngozi kwa miongo mingi. Kama mtetezi wa kimataifa na afisa sheria wa Under the Sun, ambalo ni shirika la kijamii linalozingatia masuala ya watu wenye ulemavu wa ngozi, Bi. Ero ameshiriki katika shughuli nyingi na majopo mengi ya Umoja wa Mataifa, Geneva na New York. Ana uzoefu mkubwa katika utafiti, uandaaji wa sera na utetezi katika masuala ya watu wenye ulemavu wa ngozi. Ameandika makala nyingi juu ya suala hili, pamoja na kuhusu vigezo vya watu wenye ulemavu wa ngozi katika mfumo wa kimataifa wa haki za binadamu.*

*Wataalamu Huru ni sehemu ya kitengo kijulikanacho kama Taratibu Maalumu za Baraza la Haki za Binadamu. Taratibu Maalumu ni kitengo kikubwa zaidi cha mfumo wa Umoja wa Mataifa wa Haki za Binadamu. Kitengo hiki ni jina la jumla la Baraza la michakato huru ya utafiti na ufuatiliaji inayoshughulikia hali maalumu za nchi au mada mahususi duniani. Wataalamu wa Taratibu Maalumu hufanya kazi kwa kujitolea; si wafanyikazi wa Umoja wa Mataifa na hawalipwi mshahara kutokana na kazi zao. Wako huru kutokana na serikali na mashirika na hutoa huduma kama watu binafsi.*

*Tazama tovuti yetu maalumu: watu wenye ulemavu: si majini bali ni binadamu.*

*Umoja wa Mataifa, Haki za Binadamu, Ukurasa wa Nchi – Kenya*

*Kwa maswali na maombi ya wanahabari, wasiliana na:*

*Kenya (wakati wa ziara): Bi. Maken Tzeggai (+41 79 444 3781 /* *mtzeggai@ohchr.org**)*

*Geneva (baada ya ziara): Bi. Maken Tzeggai (+41 22 917 9889 /* *mtzeggai@ohchr.org**) au andikia:* *albinism@ohchr.org**)*